﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

На основу члана 49. став 4. Закона о дивљачи и ловству („Службени гласник РС”, број 18/10),

Министар пољопривреде, трговине, шумарства и водопривреде, доноси

**ПРАВИЛНИК**

**о садржини и начину израде планских докумената у ловству**

"Службени гласник РС", бр. 9 од 5. фебруара 2012, 44 од 8. јуна 2018 - др. закон

I. УВОДНА ОДРЕДБА

Члан 1.

Овим правилником ближе се прописује садржина и начин израде програма развоја ловног подручја (у даљем тексту: Програм), ловне основе, годишњег плана газдовања ловиштем (у даљем тексту: годишњи план), програма газдовања за ограђени део ловишта и програма насељавања дивљачи.

II. САДРЖИНА И НАЧИН ИЗРАДЕ ПРОГРАМА

**1. Садржина Програма**

Члан 2.

Програм садржи нарочито:

1) преамбулу;

2) назив ловног подручја, површину и границе ловног подручја (у даљем тексту: општи подаци о ловном подручју);

3) природне и друге услове за гајење ловостајем заштићених врста дивљачи (у даљем тексту: ловне врсте дивљачи), као и за одржавање и унапређења стања одређених заштићених и трајно заштићених врста дивљачи (у даљем тексту: неловне врсте дивљачи);

4) општу оцену погодности станишних и других фактора у ловном подручју;

5) врсте, процењене почетне и оптималне бројности фондова ловних врста дивљачи и друге смернице за управљање популацијама тих врста дивљачи у ловном подручју (у даљем тексту: смернице за управљање популацијама ловних врста дивљачи);

6) врсте, процењене бројности неловних врста дивљачи и друге смернице за заштиту тих врста дивљачи у ловном подручју (у даљем тексту: смернице за заштиту неловних врста дивљачи);

7) циљеве газдовања у ловном подручју и мере за остваривање циљева;

8) мере гајења и заштите дивљачи;

9) мере за спречавање штета од дивљачи и штета на дивљачи;

10) начин и услове партиципације власника земљишта, вода и шума обухваћеног Програмом;

11) опште податке о правном лицу које је регистровано за обављање послова планирања у ловству и које је израдило плански докуменат (у даљем тексту: пројектант);

12) карту ловног подручја и друге прилоге.

*Преамбула*

Члан 3.

Преамбула се налази на почетку Програма испред назива и садржи правни основ за доношење и назив органа који доноси Програм.

*Општи подаци о ловном подручју*

Члан 4.

Општи подаци о ловном подручју прецизирају се Програмом тако што се поред назива ловног подручја наводи и:

1) назив и број акта о установљавању ловног подручја и број јавног гласила у којем је објављен акт о установљавању ловног подручја;

2) опис граница ловног подручја;

3) укупна површина ловног подручја.

*Природни и други услови за гајење ловних врста дивљачи и за одржавање и унапређења стања неловних врста дивљачи*

Члан 5.

Природни и други услови услови за гајење ловних врста дивљачи и за одржавање и унапређења стања неловних врста дивљачи односе се на:

1) основне природне и еколошке карактеристике ловног подручја;

2) процењену структуру површина ловног подручја;

3) начин коришћења површина у ловном подручју;

4) заштићена природна добра.

*Општа оцена погодности станишних и других фактора у ловном подручју*

Члан 6.

Програм садржи општу оцену погодности станишних и других фактора у ловном подручју, као основ за утврђивање бонитета станишта и процене оптималне бројности ловних врста дивљачи у ловном подручју.

Оцена из става 1. овог члана обухвата:

1) оцену погодности станишних фактора за гајење ловних врста дивљачи у ловном подручју (географски, биолошки, еколошки, педолошки, хидролошки, климатски, орографски и други фактори);

2) однос према другим делатностима у ловном подручју;

3) дејство потенцијалних фактора ризика (антропогени фактори, предатори, болести и други).

*Смернице за управљање популацијама ловних врста дивљачи*

Члан 7.

Смернице за управљање популацијама ловних врста дивљачи одређују се посебно за сваку ловну врсту дивљачи у ловном подручју и односе се нарочито на:

1) домаћи и латински назив ловне врсте дивљачи;

2) статус угрожености и заштите ловне врсте дивљачи (национални и међународни ниво);

3) процењену тренутну бројност ловне врсте дивљачи;

4) процењену оптималну бројност ловне врсте дивљачи;

5) начин утврђивања бројног стања ловне врсте дивљачи;

6) циљеве управљања ловном врстом дивљачи;

7) мере управљања ловном врстом дивљачи.

*Смернице за заштиту неловних врста дивљачи*

Члан 8.

Смернице за заштиту неловних врста дивљачи односе се нарочито на:

1) домаћи и латински назив неловне врсте;

2) статус угрожености и заштите неловне врсте дивљачи (национални и међународни ниво);

3) процењену тренутну бројност неловне врсте дивљачи;

4) планиране активности које се односе на физичке, правне, биолошке, здравствене и друге мере за заштиту неловних врста дивљачи у ловном подручју.

*Циљеви газдовања у ловном подручју*

Члан 9.

Програмом се утврђују циљеви газдовања у ловном подручју, који се нарочито односе на:

1) статус дивљачи;

2) заштиту дивљачи;

3) станишне услове и капацитет ловног подручја;

4) укупни биодиверзитет;

5) послове газдовања и друге стручне послове;

6) социо-економске циљеве.

*Мере за остваривање циљева газдовања у ловном подручју*

Члан 10.

За остваривање циљева газдовања у ловном подручју из члана 9. овог правилника, Програмом се нарочито уређују мере за:

1) унапређење статуса дивљачи у ловном подручју;

2) унапређење здравствене заштите дивљачи;

3) унапређење станишних услова и капацитета ловног подручја;

4) очување и унапређење укупног биодиверзитета;

5) унапређење послова газдовања и других стручних послова;

6) остваривање циљева у социо-економској сфери.

Поред мера из става 1. овог члана Програмом се утврђује и потребан број стручних лица и ловочувара у ловиштима која се налазе у ловном подручју, и то у зависности од: укупне површине ловишта, врсте ловишта по намени, врсте ловишта по коришћењу простора, типа ловишта по надморској висини и конфигурацији терена, ловних врста дивљачи, планираних мера газдовања ловиштем, као и других природних и економских услова ловишта.

*Мере гајења и заштите дивљачи у ловном подручју*

Члан 11.

Мере гајења и заштите дивљачи у ловном подручју, јесу:

1) мере управљања ловним врстама дивљачи;

2) мере за постизање одржавање и обнављање броја и квалитета дивљачи према природним и другим могућностима станишта;

3) мере које обезбеђују услове за опстанак и развој популације дивљачи и њену заштиту од противзаконитог коришћења.

*Мере за спречавање штета од дивљачи и штета на дивљачи*

Члан 12.

Мере за спречавање штета од дивљачи, као и мере за спречавање штета на дивљачи у ловном подручју обухватају превентивне, компензационе и друге мере.

*Начин и услови партиципације власника земљишта, вода и шума обухваћеног Програмом*

Члан 13.

Програмом се уређује начин и услови партиципације власника земљишта, вода и шума у погледу:

1) учешћа у припремним радњама за израду планских докумената, ради усклађивање права корисника ловишта на газдовање ловиштем и права својине власника земљишта, вода и шума обухваћеног Програмом;

2) сарадње са корисницима ловишта, поуздане информисаности о ловним активностима, едукације из области ловства и друго;

3) сарадње са корисницима ловишта у решавању проблема везаних за штете на дивљачи и штете од дивљачи.

*Општи подаци о пројектанту Програма*

Члан 14.

Општи подаци о пројектанту Програма односе се на:

1) правну форму/претежну делатност/шифру делатности;

2) основне податке о лицу са лиценцом за израду планских докумената и број те лиценце.

Поред података из става 1. овог члана Програм садржи и потпис лица са лиценцом за израду планских докумената, као **\*** и потпис одговорног лица код пројектанта.

\*Службени гласник РС, број 44/2018

*Карта ловног подручја и други прилози*

Члан 15.

Саставни део Програма је карта ловног подручја у дигиталном и штампаном облику, као и геотопографска подлога у дигиталном растерском облику у размери 1:300.000 и налазе се у прилогу Програма.

Поред прилога из става 1. овог члана, Програм може да садржи и табеларне, графичке и друге прилоге.

**2. Начин израде Програма**

Члан 16.

Програм се израђује у елeктронском и штампаном облику.

Штампани облик Програма се израђује као укоричена књига чије странице су нумерисане.

III. САДРЖИНА И НАЧИН ИЗРАДЕ ЛОВНЕ ОСНОВЕ

**1. Садржина ловне основе**

Члан 17.

Ловна основа садржи:

1) преамбулу;

2) опште податке о кориснику ловишта;

3) назив ловишта и друге податке о ловишту (у даљем тексту: општи подаци о ловишту);

4) резултате газдовања ловиштем у претходном планском периоду;

5) природне и остале услове за гајење ловних врста дивљачи;

6) оцену погодности станишних и других фактора у ловишту;

7) врсте, процењене почетне и оптималне бројности фондова ловних врста дивљачи и управљање популацијама тих врста дивљачи са планом одстрела дивљачи у ловишту (у даљем тексту: управљање популацијама ловних врста дивљачи);

8) врсте, процењене бројности неловних врста дивљачи, као и циљеве и мере заштите тих врста дивљачи у ловишту (у даљем тексту: заштита неловних врста дивљачи);

9) циљеве газдовања ловиштем и мере за остваривање циљева;

10) мере гајења и заштите дивљачи;

11) план уређивања и одржавања ловишта;

12) мере за спречавање штета на дивљачи и штета од дивљачи;

13) економско-финансијски план газдовања;

14) опште податке о пројектанту ловне основе;

15) карту ловишта и друге прилоге.

*Преамбула*

Члан 18.

Преамбула се налази на почетку ловне основе испред назива и садржи правни основ за доношење, број уговора о давању права на газдовање ловиштем и назив органа који доноси ловну основу.

*Општи подаци о кориснику ловишта*

Члан 19.

Ловна основа садржи опште податке о кориснику ловишта, и то:

1) назив и седиште корисника ловишта;

2) правну форму/претежну делатност/шифру делатности корисника ловишта;

3) број запослених на пословима ловства, по квалификацијама и структури.

*Општи подаци о ловишту*

Члан 20.

Општи подаци о ловишту прецизирају се ловном основом, тако што се поред назива ловишта наводи и:

1) назив и број акта о установљавању ловишта и број јавног гласила у којем је објављен акт о установљавању ловишта;

2) назив ловног подручја у коме се ловиште налази;

3) врста/тип ловишта;

4) опис граница ловишта;

5) укупна површина ловишта.

Поред података из става 1. овог члана у ловној основи наводе се и одговарајући подаци из уговора о давању права на газдовање ловиштем.

*Резултати газдовања ловиштем у претходном планском периоду*

Члан 21.

Ловна основа садржи резултате газдовања ловиштем у претходном планском периоду, исказане у табеларном приказу:

1) оптималних фондова ловних врста дивљачи;

2) матичних фондова ловних врста дивљачи за сваку ловну годину.

Поред табеларног приказа из става 1. овог члана ловна основа садржи и преглед планираних и реализованих ловних активности (насељавање дивљачи, одстрел, набавка и утрошак хране за дивљач, набавка медикамената, број организованих ловова, број ловаца, остварени пословни резултати и слично).

*Природни и други услови за гајење ловних врста дивљачи*

Члан 22.

Природни и други услови за гајење ловних врста дивљачи односе се на:

1) процењену структуру површина ловишта, на основу расположивих података из катастра непокретности;

2) начин коришћења површина у ловишту;

3) површине ловишта на којима ловна врста дивљачи има повољне услове за живот, репродукцију, правилан развој и сталан опстанак и на којима се ловним газдовањем гаји, штити и рационално користи (ловно-продуктивне површине);

4) површине ловишта на којима ловна врста дивљачи нема услова за сталан опстанак и размножавање или на којима је непожељна или осетно штетна и на којима се дивљач штити и лови, али се не гаји (ловно-непродуктивне површине);

5) заштићена природна добра у ловишту;

6) кратак опис основних карактеристика суседних ловишта.

*Оцена погодности станишних и других фактора у ловишту*

Члан 23.

Ловна основа садржи оцену погодности станишних и других фактора у ловишту којом се утврђује:

1) погодност станишних фактора, односно квалитет станишта у односу на животне услове за поједине врсте ловне дивљачи на ловно-продуктивним површинама (бонитирање);

2) капацитет ловишта, као највећи могући број ловне дивљачи утврђен бонитирањем, који се може гајити у ловишту, а који не нарушава природне односе између ловне врсте дивљачи и осталих животињских врста, као и између ловних врста дивљачи и њихових станишта и који не чини никакве штете или чини минималне и подношљиве штете на ловно-продуктивним површинама на којима се гаји;

3) однос према другим делатностима у ловишту;

4) дејство потенцијалних фактора ризика (антропогени фактори, предатори, болести и друго).

*Управљање популацијама ловних врста дивљачи*

Члан 24.

Управљање популацијама ловних врста дивљачи односи се нарочито на:

1) домаћи и латински назив ловне врсте дивљачи;

2) статус угрожености и заштите ловних врста дивљачи (национални ниво);

3) процењене почетне бројности ловних врста дивљачи;

4) оптималне бројности ловних врста дивљачи утврђених бонитирањем;

5) план развоја популација ловних врста дивљачи за период важења ловне основе кроз израду динамике развоја популације за сваку врсту, на бази пројекције по старосним класама (подмладак, младе, средњедобне и зреле јединке), у квантитативном распону од утврђене минималне бројности те врсте за сваку ловну годину до оптималне бројности, са планом одстрела ловне дивљачи по полној, старосној и трофејној структури;

6) насељавање дивљачи у ловиште;

7) производњу/набавку хране и медикамената за ловне врсте дивљачи са нормативима;

8) лов и остале ловне активности (врста и начин организовања лова, промет одстрељене дивљачи и њених делова, услови и начин коришћења ловачких паса у ловишту и друго).

*Заштита неловних врста дивљачи*

Члан 25.

Заштита неловних врста дивљачи односи се нарочито на:

1) домаћи и латински назив неловне врсте дивљачи;

2) статус угрожености и заштите неловне врсте дивљачи (национални ниво);

3) процењену тренутну бројност неловне врсте дивљачи;

4) планиране активности које се односе на физичке, правне, биолошке, здравствене и друге мере за заштиту неловних врста дивљачи у ловишту.

*Циљеви газдовања у ловишту*

Члан 26.

Ловном основом се утврђују циљеви газдовања у ловишту, који се нарочито односе на:

1) управљање ловним врстама дивљачи;

2) унапређење здравствене заштите ловних врста дивљачи;

3) унапређење станишних услова и капацитета ловишта, као и услова за бољу организацију газдовања ловиштем;

4) развој и унапређење ловног туризма;

5) очување и унапређење укупног биодиверзитета;

6) социо-економске циљеве.

*Мере за остваривање циљева газдовања у ловишту*

Члан 27.

За остваривање циљева газдовања у ловишту из члана 26. овог правилника, ловном основом се нарочито уређују мере за:

1) унапређење управљања ловним врстама дивљачи;

2) унапређење здравствене заштите ловних врста дивљачи;

3) унапређење станишних услова и капацитета ловишта, као и услова за бољу организацију газдовања ловиштем (одређивање ловног ревира у ловишту и друге мере);

4) развој и унапређење ловног туризма;

5) очување и унапређење укупног биодиверзитета;

6) остваривање циљева у социо-економској сфери.

*Мере гајења и заштите дивљачи у ловишту*

Члан 28.

Мере гајења и заштите дивљачи у ловишту, јесу:

1) мере управљања ловним врстама дивљачи;

2) мере за постизање, одржавање и обнављање броја и квалитета ловних врста дивљачи у односу на природне и друге могућности станишта;

3) мере које обезбеђују услове за опстанак и развој популације дивљачи (физичке, правне, биолошке, здравствене и друге мере) и њену заштиту од противзаконитог коришћења;

4) усклађивање ловне делатности са другим делатностима које се врше у ловишту и суседним ловиштима (у области шумарства, пољопривреде, водопривреде и друго);

5) друге мере.

*План уређивања и одржавања ловишта*

Члан 29.

План уређивања и одржавања ловишта односи се на подизање поља и ремиза за дивљач, изградњу, обележавање, односно означавање, одржавање и унапређивање стања ловних и ловно-техничких објеката у ловишту, као и на друге активности.

*Мере за спречавање штета од дивљачи и штета на дивљачи*

Члан 30.

Мере за спречавање штета од дивљачи, као и мере за спречавање штета на дивљачи у ловишту обухватају превентивне, компензационе и друге мере.

*Економско-финансијски план газдовања ловиштем*

Члан 31.

Економско-финансијски план газдовања ловиштем садржи:

1) пројекцију непосредних и посредних прихода (ловно-туристичке услуге и друго) и расхода од газдовања ловиштем (накнада за коришћење ловних врста дивљачи, ПДВ, плате, набавка дивљачи, опреме, хране, медикамената и друго);

2) инвестициона и друга улагања у ловиште.

*Општи подаци о пројектанту ловне основе*

Члан 32.

Општи подаци о пројектанту ловне основе односе се на:

1) правну форму/претежну делатност/шифру делатности;

2) основне податке о лицу са лиценцом за израду планских докумената и број те лиценце.

Поред података из става 1. овог члана ловна основа садржи и потпис лица са лиценцом за израду планских докумената, као **\*** и потпис одговорног лица код пројектанта.

\*Службени гласник РС, број 44/2018

*Карта ловишта и други прилози*

Члан 33.

Саставни део ловне основе је карта ловишта размере до 1:50.000, на којој је приказана просторна дистрибуција ловне дивљачи по врстама, ловни и ловнотехнички објекти, као и границе полигона за лов ловних врста дивљачи и полигона за обуку ловачких паса и која се налази прилогу ловне основе.

Поред прилога из става 1. овог члана, ловна основа садржи и евиденцију извршених радова у ловишту, евиденцију штета у ловишту, штета на дивљачи и од дивљачи, хронику ловишта, као и табеларне, графичке и друге прилоге.

Евиденција извршених радова из става 2. овог члана, води се за сваку ловну годину и садржи упоредни приказ планираних и извршених радова који се односе на: одржавање ловишта, изградњу, адаптацију и одржавање ловних и ловно-техничких објеката у ловишту, одстрел ловне дивљачи за сваку врсту по полној, старосној и трофејној структури, производњу и/или насељавање ловних врста дивљачи, производњу и набавку хране, медикамената и других средстава за исхрану и прихрањивање дивљачи, спречавање штета од дивљачи и на дивљачи, као и на друге радове и инвестиције.

**2. Начин израде ловне основе**

Члан 34.

У ловној основи, у зависности од организације газдовања ловиштем, посебно се исказују планиране активности, као и циљеви и мере ловног газдовања за отворени део ловишта, ограђени део ловишта, односно за ловни ревир.

У случају да постоји потреба да се изради ревизија ловне основе, примењују се одредбе овог правилника.

Члан 35.

Ловна основа се израђује у елeктронском и штампаном облику.

Штампани облик се израђује као укоричена књига, чије странице су нумерисане.

Ловна основа у елeктронском облику чува се у Централној бази података као трајни документ.

IV. САДРЖИНА И НАЧИН ИЗРАДЕ ГОДИШЊЕГ ПЛАНА

**1. Садржина годишњег плана**

Члан 36.

Годишњи план садржи:

1) преамбулу;

2) назив ловишта и друге податке о ловишту (у даљем тексту: општи подаци о ловишту);

3) резултате газдовања ловиштем у претходној ловној години;

4) врсте и бројно стање фондова ловних врста дивљачи и управљање популацијама тих врста дивљачи са планом одстрела дивљачи у ловишту у ловној години (у даљем тексту: управљање популацијама ловних врста дивљачи у ловној години);

5) врсте, процењене бројности неловних врста дивљачи, као и циљеве и мере заштите тих врста дивљачи у ловишту у ловној години (у даљем тексту: заштита неловних врста дивљачи у ловној години);

6) мере гајења и заштите дивљачи;

7) план уређивања и одржавања ловишта;

8) мере за спречавање штета од дивљачи и штета на дивљачи;

9) економско-финансијски план газдовања;

10) опште податке о пројектанту годишњег плана;

11) прилог.

*Преамбула*

Члан 37.

Преамбула се налази на почетку годишњег плана испред назива и садржи правни основ за доношење и назив надлежног органа корисника ловишта који доноси годишњи план.

*Општи подаци о ловишту*

Члан 38.

Општи подаци о ловишту прецизирају се годишњим планом тако што се поред назива ловишта наводи и:

1) назив корисника ловишта;

2) врста/тип ловишта;

3) укупна површина ловишта;

4) структура и начин коришћења површина у ловишту.

*Резултати газдовања ловиштем у претходној ловној години*

Члан 39.

Резултати газдовања ловиштем у претходној ловној години односе се на упоредни приказ планираних мера за период важења претходног годишњег плана и остварених резултата газдовања ловиштем у претходној ловној години и то посебно за отворени, односно за ограђени део ловишта.

*Управљање популацијама ловних врста дивљачи у ловној години*

Члан 40.

Управљање популацијама ловних врста дивљачи у ловној години односи се на:

1) врсте и бројно стање матичних фондова популација ловних врста дивљачи која су утврђена бројањем, на начин прописан Програмом;

2) оптималне бројности популација ловних врста дивљачи, као и густине популација ловних врста дивљачи утврђених бонитирањем;

3) план развоја популација ловних врста дивљачи у ловној години кроз израду динамике развоја популације за сваку врсту, на бази пројекције по старосним класама (подмладак, младе, средњедобне и зреле јединке), у квантитативном распону од утврђене минималне бројности те врсте до оптималне бројности, са планом одстрела ловне дивљачи по полној, старосној и трофејној структури;

4) производња/набавка хране и медикамената за ловне врсте дивљачи, са нормативима;

5) насељавање дивљачи у ловиште;

6) лов и остале ловне активности (врста и начин организовања лова, промет одстрељене дивљачи и њених делова, услови и начин коришћења ловачких паса у ловишту и друго).

*Заштита неловних врста дивљачи у ловној години*

Члан 41.

Заштита неловних врста дивљачи у ловној години односи се нарочито на:

1) домаћи и латински назив неловне врсте дивљачи;

2) статус угрожености и заштите неловне врсте дивљачи (национални ниво);

3) процењену тренутну и оптималну бројност неловне врсте дивљачи;

4) планиране активности које се односе на физичке, правне, биолошке, здравствене и друге мере за заштиту неловних врста дивљачи у ловишту.

*Мере гајења и заштите дивљачи у ловишту*

Члан 42.

Мере гајења и заштите дивљачи у ловишту уређују се годишњим планом у складу са мерама гајења и заштите дивљачи у ловишту из члана 28. овог правилника.

*План уређивања и одржавања ловишта*

Члан 43.

План уређивања и одржавања ловишта уређује се годишњим планом у складу са планом уређивања и одржавања ловишта из члана 29. овог правилника.

*Мере за спречавање штета од дивљачи и штета на дивљачи*

Члан 44.

Мере за спречавање штета од дивљачи, као и мере за спречавање штета на дивљачи у ловишту обухватају превентивне, компензационе и друге мере.

*Економско-финансијски план газдовања*

Члан 45.

Економско-финансијски план газдовања садржи:

1) пројекцију непосредних и посредних прихода (ловно-туристичке услуге и друго) и расхода од газдовања ловиштем (накнада за коришћење ловних врста дивљачи, ПДВ, плате, набавка дивљачи, опреме, хране, медикамената и друго);

2) инвестициона и друга улагања у ловиште.

*Општи подаци о пројектанту годишњег плана*

Члан 46.

Општи подаци о пројектанту годишњег плана односе се на:

1) правну форму/претежну делатност/шифру делатности;

2) основне податке о лицу са лиценцом за израду планских докумената и број те лиценце.

Поред података из става 1. овог члана годишњи план садржи и потпис лица са лиценцом за израду планских докумената, као **\*** и потпис одговорног лица код пројектанта.

\*Службени гласник РС, број 44/2018

*Прилози*

Члан 47.

Саставни део годишњег плана су прилози, и то:

1) евиденције газдовања ловиштем;

2) табеларни, графички и други прилози.

**2. Начин израде годишњег плана**

Члан 48.

У годишњем плану, у зависности од организације газдовања ловиштем, посебно се исказују планиране активности, као и мере ловног газдовања за отворени део ловишта, ограђени део ловишта, односно за ловни ревир.

У случају да постоји потреба да се изради ревизија годишњег плана, примењују се одредбе овог правилника.

Члан 49.

Годишњи план се израђује у елeктронском и штампаном облику, тако што су странице нумерисане.

Годишњи план из става 1. овог члана чува се у архиви корисника ловишта, као трајни документ.

V. САДРЖИНА И НАЧИН ИЗРАДЕ ПРОГРАМА ГАЗДОВАЊА ЗА ОГРАЂЕНИ ДЕО ЛОВИШТА

Члан 50.

Ако је део ловишта ограђен у складу са законом, израђује се програм газдовања за ограђени део ловишта, који је саставни део ловне основе.

Програм газдовања за ограђени део ловишта садржи:

1) назив ловишта у којем се налази ограђени део ловишта;

2) укупну површину ограђеног дела ловишта;

3) намену ограђеног дела ловишта (заштита, управљање, лов и коришћење дивљачи, обука ловачких паса, полигони за лов дивљачи и друго);

4) врсте дивљачи у ограђеном делу ловишта;

5) планиране мере за:

(1) заштиту, управљање, лов, коришћење и унапређивање популација ловних врста дивљачи у ограђеном делу ловишта,

(2) заштиту, очување и унапређивање станишта дивљачи,

(3) заштиту, уређивање и одржавање ловишта,

(4) спречавање штета на дивљачи и штета од дивљачи у ограђеном делу ловишта;

6) план улагања у подизање ограде и уређење ограђеног дела ловишта са спецификацијом планираних расхода;

7) пројекцију планираних прихода и расхода за период газдовања ограђеним делом ловишта, утврђених ловном основом;

8) карту ограђеног дела ловишта.

Програм газдовања за ограђени део ловишта садржи и друге податке од значаја за остваривање циљева газдовања ограђеним делом ловишта.

VI. САДРЖИНА И НАЧИН ИЗРАДЕ ПРОГРАМА НАСЕЉАВАЊА ДИВЉАЧИ

Члан 51.

Ако је ловном основом планирано насељавање дивљачи израђује се програм насељавања дивљачи, који је саставни део ловне основе.

Програм насељавања дивљачи садржи нарочито:

1) студију изводљивости, која садржи нарочито: стручну оправданост реализације програма насељавања дивљачи, био-еколошке аспекте и економске аспекте насељавања дивљачи, циљ извођења програма насељавања дивљачи и друго;

2) основне податке о прихватилишту са доказом о испуњености услова који се уређују у складу са прописима о ветеринарству, заштите животне средине и ловству;

3) поступке:

(1) набавке и уношења дивљачи у прихватилиште,

(2) праћења дивљачи у прихватилишту и праћење дивљачи после испуштања;

4) динамику реализације појединих фаза програма;

5) очекиване резултате реализације програма;

6) податке о носиоцима реализације програма;

7) спецификацију трошкова потребних за реализацију програма насељавања дивљачи;

8) прилог.

Прилог из става 1. тачка 8) овог члана нарочито обухвата:

1) табеларни или други приказ података о оградама и објектима који су саставни део прихватилишта;

2) прегледну карту ловишта у размери 1:10.000 са местом и положајем прихватилишта као и са просторним распоредом објеката;

3) прегледну карту у размери 1:100.000 са локацијом прихватилишта и дела ловишта у који се планира испуштање дивљачи у односу на насељена места у окружењу.

VII. ЗАВРШНЕ ОДРЕДБЕ

Члан 52.

Даном ступања на снагу овог правилника престаје да важи Правилник о садржини и начину израде ловне основе ловишта, ловне основе ловног подручја и годишњег плана газдовања ловиштем („Службени гласник РС”, бр. 13/94 и 11/95).

Члан 53.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-255/2011-09

У Београду, 19. јануара 2012. године

Министар,

**Душан Петровић,** с.р.